ตลาดทุนได้เฮบิ๊ก‘อีซีบี’ลั่นช่วยยูโรเต็มที่
ดรากีส่งท่าทีอีซีบียื่นมือช่วยเหลือวิกฤตยูโรโซน ลั่นช่วยเงินยูโรเต็มที่
28 ก.ค. 2555

ดรากีส่งท่าทีอีซีบียื่นมือช่วยเหลือวิกฤตยูโรโซน ลั่นช่วยเงินยูโรเต็มที่ 
มาริโอ ดรากี ผู้ว่าการธนาคารกลางยุโรป (อีซีบี) ประกาศลั่นจะให้การสนับสนุนค่าเงินยูโรอย่างไม่มีเงื่อนไข ถือเป็นการเปลี่ยนท่าทีครั้งสำคัญของอีซีบีที่จะเข้ามามีส่วนร่วมในการแก้ปัญหาวิกฤตหนี้ของกลุ่มยูโรโซนมากขึ้น ด้านตลาดทุนทั่วโลกปรับขึ้นตอบรับสัญญาณดีกันถ้วนหน้า
ดรากี กล่าวว่า อีซีบีพร้อมที่จะทำทุกอย่างเพื่อรักษาเงินสกุลยูโรเอาไว้ และถือเป็นหน้าที่ของอีซีบีที่จะต้องรักษาระดับหนี้สาธารณะเอาไว้ให้อยู่ในระดับที่ควบคุมได้
ด้านนักวิเคราะห์มองว่า ท่าทีของดรากีในครั้งนี้ถือเป็นการส่งสัญญาณว่า อีซีบีอาจจะออกมาตรการบางอย่างออกมา เช่น การเข้าซื้อพันธบัตรของชาติสมาชิกยูโรโซนในเร็วๆ นี้ เพื่อช่วยพยุงตลาดพันธบัตรของยูโรโซนเอาไว้
ทั้งนี้ ผลตอบแทนพันธบัตรของสเปนได้พุ่งขึ้นไปถึง 7% แล้ว ซึ่งถือว่าเป็นระดับที่เสี่ยงอย่างยิ่งจนเกิดความวิตกกังวลกันว่า สเปนอาจจำต้องรับความช่วยเหลือจากสหภาพยุโรปอย่างเต็มรูปแบบในเร็วๆ นี้ และยังเป็นการเพิ่มแรงกดดันให้กับอีซีบีต้องออกโครงการซื้อคืนพันธบัตรในเร็วๆ นี้ด้วย
ด้านตลาดหุ้นเอเชียปรับขึ้นกันทันทีหลังท่าทีดังกล่าวของผู้ว่าการอีซีบี โดยตลาดหุ้นโตเกียวปรับขึ้นถึง 1.46% ตลาดหุ้นโซลปรับขึ้นถึง 2.62% ตลาดหุ้นซิดนีย์ปรับขึ้น 1.50% ตลาดหุ้นฮ่องกงปรับขึ้น 2.02% และตลาดหุ้นเซี่ยงไฮ้ปรับขึ้น 0.13%